Det var klokken 13.48 at politiet meldte om funn av en mulig håndgranat på en søppeldunk på togstasjonen.

Hele stasjonen, kafeer og restauranter på Strømsø torg ble evakuert. Ved 16-tiden hadde bombegruppa fra Oslo tatt med seg gjenstanden til undersøkelser.

Gjenstanden skal inneholde sprengstoff med et begrenset skadepotensial, sier innsatsleder Maria Beston i politiet til NRK.

– Det er ikke en ekte granat, men det kan være mindre kruttlegemer i granaten, sier hun.

Her har politiets bombegruppe akkurat sikret gjenstanden og puttet den ned i en eske. Foto: Vegard M Aas / NRK

Leter etter gjerningsperson

Politiet jobber nå med å finne gjerningspersonen, sier Beston.

– Det er for tidlig å si hvem det er, men jeg regner med at vi har gode spor som gjør at vi kan finne fram til gjerningspersonen.

Politiet sperret av et område med radius på 100 rundt bygget etter funnet av den granatlignende gjenstanden.

Søkte gjennom stasjonen

Det var personer som så gjenstanden på togstasjonen, som meldte fra til politiet.

En person fra politiets bombegruppe tok seg frem til den granatlignende gjenstanden og la den i en eske.

Marita Beston, innsatsleder hos politiet. Foto: Maria Kommandatvold / NRK

Deretter ble den fjernet fra togstasjonen, og stasjonen ble ytterligere gjennomsøkt for eventuelle flere gjenstander.

Ved 16-tiden ble stasjonen åpnet igjen.

Ikke bombetrussel

All togtrafikk ble stanset som følge av funnet.

– Når politiet får kjennskap til det må de gjøre sine undersøkelser. Og for å ikke ta noen risiko, så må vi sperre av området. Det skjedde etter at vi hadde rådført oss med bombegruppa, sa Beston NRK like etter funnet.

NSB meldte først at det var mottatt en bombetrussel, men ifølge politiet stemmer ikke det.

Stengt for togtrafikk

Det ble satt inn alternativ transport til og fra Drammen, og reisende må regne med forsinkelser.

– Vi har mennesker som står i tog på utsiden av Drammen akkurat nå som venter på å komme gjennom Drammen stasjon, opplyser kommunikasjonsrådgiver Håkon Myhre i NSB til NTB.